
ΔΕΛΤΙΟ ΤΥΠΟY

Συνέχεια ενημέρωσης αναφορικά με τον εντοπισμό 51 αλλοδαπών στη Γαύδο – Εντοπισμός 76 αλλοδαπών στoΗράκλειο - Εντοπισμός 42 αλλοδαπών στην Ιεράπετρα - Σύλληψη κυβερνήτη Ε/Γ-Τ/Ρ σκάφους στον Βόλο – Απαγόρευση απόπλου Ε/Γ – Ο/Γ πλοίου στην Αίγινα – Αποβίβαση ασθενούς Ε/Γ – Ο/Γ πλοίου στην Άνδρο

Συνέχεια ενημέρωσης: 
	Αναφορικά με τον εντοπισμό 51 αλλοδαπών στη Γαύδο την 19/07/2026, συνελήφθη ένας 19χρονος αλλοδαπός (υπήκοος Νότιου Σουδάν) ως ο διακινητής των υπολοίπων, ο οποίος τους μετέφερε από το Τομπρούκ της Λιβύης στην Ελλάδα έναντι χρηματικής αμοιβής.  Ο 19χρονος συνελήφθη για παράβαση του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση», του Ν. 5275/2026 «Προώθηση πολιτικών νόμιμης μετανάστευσης, ενσωμάτωση της Οδηγίας (ΕΕ) 2024/1233» σε συνδυασμό με το άρθρο 306 του Π.Κ. «Έκθεση». Από το Κεντρικό Λιμεναρχείο Χανίων που διενεργεί την προανάκριση, κατασχέθηκε μια συσκευή κινητής τηλεφωνίας και ένας εξωλέμβιος κινητήρας.

*****

Τις πρωινές ώρες σήμερα, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στην παραλία «ΤΕΡΤΣΑ» Δήμου Βιάννου Ηρακλείου Κρήτης. Στελέχη Λ.Σ.-ΕΛ.ΑΚΤ. μετέβησαν στην περιοχή, όπου εντόπισαν 76 αλλοδαπούς (52 άνδρες, 1 γυναίκα και 23 ανήλικοι). Προανάκριση διενεργείται από το Λιμεναρχείο Ιεράπετρας.

*****

Τις μεσημβρινές ώρες σήμερα, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στην παραλία «ΓΡΙΑΣ ΠΗΔΗΜΑ» στην περιοχή Μαύρο Κόλυμπο Ιεράπετρας. Στελέχη Λ.Σ.-ΕΛ.ΑΚΤ. μετέβησαν στην περιοχή, όπου εντόπισαν 42 αλλοδαπούς (όλοι άνδρες). Προανάκριση διενεργείται από το Λιμεναρχείο Ιεράπετρας.

*****

Τις απογευματινές ώρες την 17/07/2026, συνελήφθη ένας 19χρονος αλλοδαπός κυβερνήτης (υπήκοος Σερβίας) ενός επιβατηγού-τουριστικού (Ε/Γ-Τ/Ρ) σκάφους, για παράβαση του άρθρου 19 του Ν. 4926/2022 (Ποινικές κυρώσεις Κυβερνήτη για ανακριβείς καταστάσεις επιβαινόντων) από στελέχη της Λιμενικής Αρχής του Βόλου. Συγκεκριμένα, σε έλεγχο που διενεργήθηκε στο λιμάνι του Βόλου, διαπιστώθηκε ότι οι επιβαίνοντες του σκάφους δεν ταυτίζονταν με αυτούς που είχαν δηλωθεί στο σχετικό ναυλοσύμφωνο. Από το Κεντρικό Λιμεναρχείο Βόλου που διενεργεί την προανάκριση, επιβλήθηκαν και οι προβλεπόμενες διοικητικές κυρώσεις.

*****

Τις μεσημβρινές ώρες σήμερα, ενημερώθηκε η Λιμενική Αρχή της Αίγινας από τον Πλοίαρχο του επιβατηγού - οχηματαγωγού  (Ε/Γ-Ο/Γ) πλοίου «ΕΛΕΝΗ» Ν.Π.9803, για συστροφή της καδένας της δεξιάς άγκυρας του πλοίου με αποτέλεσμα να μην μπορεί να ασφαλιστεί στη θέση εναπόθεσης της. Το πλοίο θα εκτελούσε προγραμματισμένο δρομολόγιο από την Αίγινα για το λιμάνι του Πειραιά. Από το Λιμεναρχείο της Αίγινας απαγορεύτηκε ο απόπλους του πλοίου μέχρι την προσκόμιση βεβαιωτικού διατήρησης κλάσης από τον νηογνώμονα που το παρακολουθεί, ενώ οι 130 επιβάτες, τα 26 Ι.Χ., τα 4 Φ/Γ, τα 9 Δ/Κ και το 1 τροχόσπιτο προωθήθηκαν με μέριμνα της πλοιοκτήτριας εταιρείας.

*****

Τις απογευματινές ώρες σήμερα, ενημερώθηκε η Λιμενική Αρχή της Άνδρου ότι έχρηζε άμεσης νοσοκομειακής περίθαλψης μία 68χρονη επιβάτιδα του επιβατηγού – οχηματαγωγού - ταχύπλοου πλοίου ¨ΣΟΥΠΕΡ ΣΤΑΡ¨ Ν.Π. 9939, το οποίο εκτελούσε προγραμματισμένο δρομολόγιο από το λιμάνι της Τήνου για το λιμάνι της Άνδρου με τελικό προορισμό την Ραφήνα. Το πλοίο κατέπλευσε με ασφάλεια στο λιμάνι του Γαυρίου, όπου η ασθενής παρελήφθη από ασθενοφόρο όχημα του ΕΚΑΒ και διεκομίσθη στο Κέντρο Υγείας Άνδρου.

